b'\n_START_ARTICLE_\nHezbollah\n_START_PARAGRAPH_\nHezbollah (arab\xc4\x83: \xd8\xad\xd8\xb2\xd8\xa8 \xd8\xa7\xd9\x84\xd9\x84\xd9\x87\xe2\x80\x8e \xe1\xb8\xa5izbu-\'ll\xc4\x81h(i), \xc3\xaen traducere \xe2\x80\x9ePartidul lui Dumnezeu\xe2\x80\x9d) a ap\xc4\x83rut \xc3\xaen timpul R\xc4\x83zboiul din Liban din 1982 ca o organiza\xc8\x9bie paramilitar\xc4\x83 \xc8\x99iit\xc4\x83 cu circa 15,000 de combatan\xc8\x9bi, dependent\xc4\x83 de Iran, organizat\xc4\x83, \xc3\xaenarmat\xc4\x83 \xc8\x99i antrenat\xc4\x83 de ofi\xc8\x9beri ai G\xc4\x83rzilor Revolu\xc8\x9bionare Iraniene. Hezbollah reprezint\xc4\x83 o for\xc8\x9b\xc4\x83 important\xc4\x83 \xc3\xaen politica libanez\xc4\x83, de\xc8\x9bin\xc3\xa2nd \xc8\x99coli, spitale \xc8\x99i oferind anumite servicii sociale \xc8\x99i este privit\xc4\x83 adesea ca o mi\xc8\x99care de rezisten\xc8\x9b\xc4\x83 legitim\xc4\x83 de o parte a lumii arabe \xc8\x99i musulmane \xc8\x99i ca o organiza\xc8\x9bie terorist\xc4\x83 de Statele Unite ale Americii, Israel, Canada \xc8\x99i Olanda. Marea Britanie a introdus aripa militar\xc4\x83 a organiza\xc8\x9biei pe lista organiza\xc8\x9biilor teroriste, iar Australia consider\xc4\x83 o parte a structurii sale militare, Organiza\xc8\x9bia de Securitate Extern\xc4\x83, ca fiind o organiza\xc8\x9bie terorist\xc4\x83. \xc3\x8encep\xc3\xa2nd cu anul 2011 Hezbollah s-a implicat \xc3\xaen r\xc4\x83zboiul civil din Siria ca parte din for\xc8\x9bele care ap\xc4\x83r\xc4\x83 regimul pre\xc8\x99edintelui sirian Bashar al-Assad de revolta for\xc8\x9belor de opozi\xc8\x9bie laice \xc8\x99i islamiste sunite. \xc3\x8en decembrie 2015 pre\xc8\x99edintele Statele Unite, Barack Obama , a semnat Legea \xc3\xaempiedic\xc4\x83rii finan\xc8\x9b\xc4\x83rii interna\xc8\x9bionale a \xe2\x80\x9eHezbollah\xe2\x80\x9d, care define\xc8\x99te Hezbollah ca organiza\xc8\x9bie terorist\xc4\x83 care se ocup\xc4\x83 \xc8\x99i cu traficul de stupefiante \xc8\x99i cu sp\xc4\x83larea de bani, \xc8\x99i urmeaz\xc4\x83 s\xc4\x83 impun\xc4\x83 sanc\xc8\x9biuni nu numai asupra institu\xc8\x9biilor legate de aceast\xc4\x83 mi\xc8\x99care ci \xc8\x99i asupra institu\xc8\x9biilor financiare \xc8\x99i comerciale care fac afaceri cu ea.\n_START_SECTION_\nApari\xc8\x9bie\n_START_PARAGRAPH_\nPrograma Hezbollah din 1985 cuprindea trei obiective principale ale organiza\xc8\x9biei: \xe2\x80\x9e\xc3\xaencetarea oric\xc4\x83rei entit\xc4\x83\xc8\x9bi colonialiste israeliene \xc3\xaen Liban\xe2\x80\x9d, aducerea \xc3\xaen fa\xc8\x9ba justi\xc8\x9biei a Falangi\xc8\x99tilor \xe2\x80\x9epentru crimele comise\xe2\x80\x9d \xc8\x99i instaurarea unui regim islamic \xc3\xaen Liban. Ca principalul cap de pod al tendin\xc8\x9belor expansioniste iraniene la Marea Mediteran\xc4\x83 Hezbollah nu mai men\xc8\x9bioneaz\xc4\x83 at\xc3\xa2t de des inten\xc8\x9biile sale de instaurare a unui regim islamic \xc8\x99i a \xc3\xaencheiat alian\xc8\x9be trec\xc3\xa2nd peste interesele religioase. Liderii Hezbollah au declarat de asemenea \xc3\xaen numeroase r\xc3\xa2nduri c\xc4\x83 scopul lor este distrugerea statului israelian vecin, pe care-l definesc ca o \xe2\x80\x9eentitate sionist\xc4\x83 invadatoare\xe2\x80\x9d, construit\xc4\x83 pe p\xc4\x83m\xc3\xa2nturi furate de la arabi, proprietarii lor de drept. Steagul organizatiei are culoarea galben\xc4\x83 \xc8\x99i \xc3\xaenf\xc4\x83\xc8\x9bi\xc8\x99eaz\xc4\x83 un glob p\xc4\x83m\xc3\xa2ntesc, o pu\xc8\x99c\xc4\x83 si un citat din Coran, sloganul G\xc4\x83rzilor Revolu\xc8\x9bionare Iraniene: \xe2\x80\x9eNumai Ob\xc8\x99tea lui Allah este \xc3\xaenving\xc4\x83toare".\n_START_SECTION_\nPrezent\n_START_PARAGRAPH_\nHezbollah, care a pornit doar ca o mic\xc4\x83 mili\xc8\x9bie, a devenit o organiza\xc8\x9bie reprezentat\xc4\x83 \xc3\xaen parlamentul libanez, de\xc8\x9bine un post de radio \xc8\x99i o televiziune prin satelit, \xc8\x99i desf\xc4\x83\xc8\x99oar\xc4\x83 numeroase programe de ajutor social. Hezbollah se bucur\xc4\x83 de un sprijin larg din partea popula\xc8\x9biei \xc8\x99iite, dar \xc8\x99i din partea unor membri ai celorlalte confesiuni libaneze (sunni\xc8\x9bi, cre\xc8\x99tini, druzi), \xc3\xaen special ca urmare a r\xc4\x83zboiului din 2006 \xc8\x99i este capabil\xc4\x83 s\xc4\x83 mobilizeze demonstra\xc8\x9bii de sute de mii de oameni. Hezbollah, al\xc4\x83turi de alte grup\xc4\x83ri a declan\xc8\x99at proteste politice \xc3\xaentre 2006-2008, \xc3\xaen opozi\xc8\x9bie cu guvernarea Primului Ministru Fouad Siniora. Disputele care au urmat, legate de p\xc4\x83strarea de c\xc4\x83tre organiza\xc8\x9bie a re\xc8\x9belei sale de comunica\xc8\x9bii au condus la confrunt\xc4\x83ri s\xc3\xa2ngeroase \xc3\xaentre membrii organiza\xc8\x9biei \xc8\x99i cei ai coali\xc8\x9biei de guvernare. Hezbollah a reu\xc8\x99it s\xc4\x83 preia controlul asupra unor cartiere din Beirutul de Vest, de\xc8\x9binute \xc3\xaenainte de mili\xc8\x9biile Mi\xc8\x99c\xc4\x83rii Viitorul, loiale lui Fouad Siniora. Ulterior acele zone au fost predate de lupt\xc4\x83torii Hezbollah armatei libaneze. \xc3\x8en cele din urm\xc4\x83, ca urmare a \xc3\x8en\xc8\x9belegerii de la Doha, Hezbollah a primit putere de veto \xc3\xaen Parlamentul libanez. \xc3\x8en plus, a fost format Guvernul de Uniune Na\xc8\x9bional\xc4\x83, \xc3\xaen care organiza\xc8\x9bia de\xc8\x9bine un minister \xc8\x99i controleaz\xc4\x83 11 dintre cele 30 de locuri.\n_START_SECTION_\nSus\xc8\x9binere interna\xc8\x9bional\xc7\x8e\n_START_PARAGRAPH_\nHezbollah prime\xc8\x99te sus\xc8\x9binere financiar\xc4\x83 de la Iran, Siria \xc8\x99i din dona\xc8\x9bii de la \xc8\x99ii\xc8\x9bi libanezi sau din restul lumii. For\xc8\x9ba sa militar\xc4\x83 a crescut de asemenea foarte mult \xc3\xaen ultimii ani. \xc3\x8en ciuda unei declara\xc8\x9bii a ONU din iunie 2008, care certifica retragerea israelian\xc4\x83 din toate teritoriile libaneze, \xc3\xaen august 2008, cabinetul libanez a aprobat \xc3\xaen unanimitate o declara\xc8\x9bie politic\xc4\x83 care asigur\xc4\x83 existen\xc8\x9ba Hezbollah, ca o organiza\xc8\x9bie armat\xc4\x83 \xc8\x99i care garanteaz\xc4\x83 dreptul s\xc4\x83u la "eliberarea sau recuperarea teritoriilor ocupate". Din 1992, organiza\xc8\x9bia este condus\xc4\x83 de Secretarul General Hassan Nasrallah.\n_START_SECTION_\nSumar\n_START_PARAGRAPH_\nLider:_NEWLINE_Hassan Nasrallah_NEWLINE_Fondat\xc4\x83:_NEWLINE_1982 - 1985 (oficial)_NEWLINE_Religia:_NEWLINE_Islamic\xc4\x83-\xc8\x99iit\xc4\x83_NEWLINE_Ideologia politic\xc4\x83:_NEWLINE_Islamism \xc8\x99iit militant pro iranian_NEWLINE_Na\xc8\x9bionalitatea:_NEWLINE_Libanez\xc4\x83'